Na temelju članka 5. Odluke o osnivanju Savjeta mladih Grada Koprivnice («Glasnik Grada Koprivnice» broj 3/14. i 2/24. - u daljnjem tekstu: Odluka) Gradsko vijeće Grada Koprivnice objavljuje

**JAVNI POZIV**

**za isticanje kandidatura za izbor članova**

**Savjeta mladih Grada Koprivnice**

**I.**

Pokreće se postupak izbora članova Savjeta mladih Grada Koprivnice kao savjetodavnog tijela Grada Koprivnice koje se osniva sa ciljem sudjelovanja mladih u odlučivanju o upravljanju javnim poslovima od interesa i značaja za mlade, aktivnog uključivanja mladih u javni život te informiranja i savjetovanja mladih u Gradu Koprivnici.

**II.**

Izrazi koji se koriste u ovom javnom pozivu, a imaju rodno značenje koriste se neutralno i odnose se jednako na muški i ženski spol.

**III.**

U Savjet mladih Grada Koprivnice Gradsko vijeće bira 7 članova, uključujući predsjednika i zamjenika predsjednika, a biraju se na razdoblje trajanja mandata Gradskog vijeća koje ih je izabralo.

**IV.**

Članovi Savjeta mladih mogu biti osobe s prebivalištem ili boravištem na području Grada Koprivnice koje u trenutku podnošenja kandidatura za članstvo imaju od navršenih petnaest do navršenih trideset godina života.

**V.**

Pravo predlaganja kandidata za članove Savjeta mladih Grada Koprivnice imaju:

* udruge koje su sukladno statutu ciljno i prema djelatnostima opredijeljene za rad s mladima i za mlade,
* udruge nacionalnih manjina,
* učenička vijeća,
* studentski zborovi,
* pomladci političkih stranaka, sindikalnih ili strukovnih organizacija u Republici Hrvatskoj i
* neformalne skupine mladih od najmanje 15 mladih.

**VI.**

Kandidature za članove Savjeta mladih Grada Koprivnice podnose se na propisanom obrascu koji se može preuzeti na web stranici Grada Koprivnice: [www.koprivnica.hr](http://www.koprivnica.hr/).

Kandidatura obavezno sadrži slijedeće podatke:

* naziv i sjedište ovlaštenog predlagatelja, odnosno popis mladih koji čine neformalnu skupinu mladih,
* podatke o kandidatu (ime i prezime, dan, mjesec, godinu rođenja, adresa prebivališta ili boravišta na području Grada Koprivnice)
* obrazloženje prijedloga iz kojeg je vidljivo zbog čega se kandidat predlaže
* potpis ovlaštene osobe predlagatelja, a ukoliko se radi o neformalnoj skupini mladih prijedlog potpisuje najmanje 15 mladih,

Uz prijedlog kandidatura ovlašteni predlagatelj je dužan priložiti i vlastoručno potpisanu izjavu kandidata o prihvaćanju kandidature za člana Savjeta mladih.

Nepravodobni i nepotpuni prijedlozi kandidatura ne razmatraju se.

**VII.**

Odbor za izbor i imenovanja obavlja provjeru formalnih uvjeta prijavljenih kandidata te u roku od 15 dana od isteka roka za podnošenje prijava, sastavlja izvješće o provjeri formalnih uvjeta i utvrđuje popis važećih kandidatura.

Izvješće i popis kandidatura iz stavka 1. ovoga članka dostavljaju se Gradskom vijeću i objavljuju na web stranici Grada Koprivnice te u sredstvima javnog priopćavanja.

Gradsko vijeće na prvoj sjednici nakon objave popisa važećih kandidatura, raspravlja izvješće o provjeri formalnih uvjeta i s popisa važećih kandidatura za članove Savjeta mladih javnim glasovanjem bira članove Savjeta mladih na način utvrđen Odlukom.

**VIII.**

Prijedlozi kandidatura za članove Savjeta mladih Grada Koprivnice dostavljaju se Odboru za izbor i imenovanja, Zrinski trg 1/I. s naznakom «Prijedlog kandidatura za izbor članova Savjeta mladih Grada Koprivnice», u roku 10 dana od dana objave poziva u lokalnom tisku.

KLASA: 024-04/25-01/0001

URBROJ: 2137-1-04-01/1-25-3

Koprivnica, 17.07.2025.

PREDSJEDNIK:

Ivan Pal, prof.